Vanderbijlpark-moorde: Ma vra huisarres vir seun sodat sy ‘kan leef’Du Preez Maandag in die hof. Foto: Nadine Watkins/90.6 FM Stereo Nuus Regter Hennie de Vos het Du Preez op 1 November skuldig bevind op drie aanklagte van moord, ŉ aanklag van dwarsboming van die gereg en ŉ aanklag van die onwettige besit van vuurwapens. Du Preez het sy vrou Thea (43) en hul kinders, Carlia (17) en Phillip (14), in die vroeë oggendure van 3 Desember 2015 in hul huis in Vanderbijlpark doodgeskiet. 90.6 FM Stereo Nuus berig Joan van Wyngaardt, Du Preez se ma, het ter strafversagting getuig en gesê haar seun het nooit aan haar erken hy het die moorde gepleeg of gesê waarom nie. Sy het die hof versoek om Du Preez tot huisarres te vonnis, aangesien sy glo reeds vier kinders verloor het. “Dan sal ek nog kan leef,” het sy gesê. Petra Tromp, ŉ maatskaplike werker by die departement van maatskaplike ontwikkeling, het ŉ voorvonnisverslag saamgestel. Sy het getuig Du Preez het baie vriende gehad, gereeld saam met hulle gekuier en medikasie vir sy gemoed gebruik. Tromp het ook getuig Du Preez is deel van die berugte 28-bende in die tronk. Hy het glo dreigemente ontvang en daarom by die bende aangesluit. Die moorde op die drie lede van die Du Preez-gesin het verlede jaar wyd opslae gemaak. Du Preez het ten tyde van die moorde beweer hy was in die motorhuis besig toe hy skote in die huis gehoor het. Hy het beweer twee gewapende mans het hom daarna gekonfronteer voordat hulle op die vlug geslaan het, waarna hy ondersoek gaan instel het en die drie liggame in die huis aangetref het. Hy is enkele ure daarna in hegtenis geneem. Du Preez het later sy weergawe van die gebeure verander en in die hof aangevoer twee Nigeriese dwelmbase het hom met ŉ vuurwapen gedreig en gedwing om sy gesin dood te skiet, nadat hy geweier het om namens hulle dwelms te verkoop. Dié weergawe het ook weer verander en Du Preez het beweer dit was twee Libanese mans wat sy gesin vermoor het. Du Preez word Woensdag gevonnis. Lees alle vorige berigte oor die Vanderbijlpark-moorde op Maroela Media. Inligting met vergunning van 90.6 FM Stereo Nuus.